Branden i klitplantagen i Hulsig brød ud ved 17.30-tiden, og hele 25.000 kvadratmeter hede brændte af inden brandfolk fik kontrol over flammerne. Frederikshavn Beredskab tilkaldte straks forstærkning fra både Skagen og Aalbæk for at få nedkæmpet flammerne. - Området er meget tørt lige nu, blandt andet fordi der endnu ikke er kommet friskt grønt. Vinden har været med til at få ilden til at brede sig og det har været svært at komme til herude i forbindelse med slukningen, fordi det er et noget uvejsomt område, siger indsatsleder Ib Steen Nielsen fra Frederikshavn Beredskab. Beredskabet fik hurtigt kontakt til to drenge, der var skyld i branden. Politiet vil ikke kommentere yderligere på årsagen. Drengene havde selv forsøgt at slukke ilden, men uden held. - Drengene var meget kede af situationen. De har haft en lang snak med politiet, og så bliver sagen nok lukket der. Vi vil dog gerne komme med en generel opfordring til folk om at være påpasselige, når de har med åben ild at gøre, siger vagtchef Karsten Højrup Kristensen fra Nordjyllands Politi. 32 mand fra Frederikshavn Beredskab deltog i slukningsarbejdet, som varede indtil torsdag morgen.

Referat:
Det var to drenges uforsigtige omgang med ild, der var skyld i hedebranden i Hulsig i Skagen.
[size=2][/size]